CELEX: 32006R1784
Language: el
Date: 2006-12-04 00:00:00
Title: Κανονισμός (ΕΚ) αριθ. 1784/2006 της Επιτροπής, της 4ης Δεκεμβρίου 2006 , για τροποποίηση του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, όσον αφορά τη χρήση των μέσων επεξεργασίας

5.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/3
            
         
      ΚΑΝΟΝΙΣΜΌΣ (ΕΚ) αριθ. 1784/2006 ΤΗΣ ΕΠΙΤΡΟΠΉΣ
   
   της 4ης Δεκεμβρίου 2006
   για τροποποίηση του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, όσον αφορά τη χρήση των μέσων επεξεργασίας
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (1), και ιδίως το άρθρο 2 δέκατη έκτη περίπτωση, τρίτη φράση,
   Εκτιμώντας τα ακόλουθα:
   
               (1)
            
            
               Ο τετραχλωράνθρακας (CTC), ουσία που καταστρέφει τη στιβάδα του όζοντος αναφέρεται ως ελεγχόμενη ουσία στην ομάδα IV του παραρτήματος I του κανονισμού (ΕΚ) αριθ. 2037/2000 και, επομένως, εφαρμόζονται οι περιορισμοί χρήσης που προβλέπει ο κανονισμός.
            
         
               (2)
            
            
               Συνεκτιμώντας τα νέα στοιχεία και τις τεχνικές εξελίξεις που επισημαίνονται στην έκθεση προόδου που δημοσίευσε τον Οκτώβριο 2004 (2), η επιχειρησιακή ομάδα για τα μέσα επεξεργασίας, η οποία συγκροτήθηκε στο πλαίσιο του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος, τα συμβαλλόμενα μέρη του πρωτοκόλλου ενέκριναν την απόφαση XVII/7 (3) στη δέκατη έβδομη συνεδρίασή τους του Δεκεμβρίου 2005. Ειδικότερα, η απόφαση XVII/7 προσθέτει τον τετραχλωράνθρακα στον αναθεωρημένο πίνακα Α της απόφασης X/14 ως το μέσο επεξεργασίας για την παραγωγή ραδιοσημασμένης κυανοκοβαλαμίνης, η οποία είναι φάρμακο χρησιμοποιούμενο για τη διάγνωση των πιθανών αιτιών της έλλειψης βιταμίνης B12.
            
         
               (3)
            
            
               Προς το παρόν, η χρήση του τετραχλωράνθρακα ως μέσου επεξεργασίας για την παραγωγή ραδιοσημασμένης κυανοκοβαλαμίνης απαγορεύεται στην Κοινότητα δυνάμει του κανονισμού (ΕΚ) αριθ. 2037/2000. Προκειμένου να επιτραπεί αυτή η συγκεκριμένη χρήση, σύμφωνα με την προαναφερόμενη απόφαση που ελήφθη πρόσφατα στο πλαίσιο του πρωτοκόλλου του Μόντρεαλ, το παράρτημα VI του κανονισμού πρέπει να τροποποιηθεί αναλόγως.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 18 παράγραφος 1 του κανονισμού (ΕΚ) αριθ. 2037/2000,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα VI του κανονισμού (ΕΚ) αριθ. 2037/2000 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Δεκεμβρίου 2006.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 244 της 29.9.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1366/2006 (ΕΕ L 264 της 25.9.2006, σ. 12).
   
      (2)  Report of the Process Agents Task Force, October 2004, σ. 17 (http://hq.unep.org/ozone/teap/Reports/PATF/PATF_Report2004.pdf)
   
      (3)  Seventeenth Meeting of the Parties to the Montreal Protocol in 2005, Decision XVII/7: List of uses of controlled substances as process agents (Απόφαση XVII/7: Κατάλογος χρήσεων ελεγχόμενων ουσιών ως μέσων επεξεργασίας) (http://hq.unep.org/ozone/Meeting_Documents/mop/17mop/17mop-11.e.pdf).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ VΙ
            Διεργασίες στις οποίες χρησιμοποιούνται ελεγχόμενες ουσίες ως μέσα επεξεργασίας, κατά τα προβλεπόμενα στη δέκατη έκτη περίπτωση του άρθρου 2
            
                        α)
                     
                     
                        χρήση τετραχλωράνθρακα για την απομάκρυνση του τριχλωριούχου αζώτου κατά την παραγωγή χλωρίου και καυστικής σόδας·
                     
                  
                        β)
                     
                     
                        χρήση τετραχλωράνθρακα για την ανάκτηση χλωρίου από τα απαέρια της παραγωγής χλωρίου·
                     
                  
                        γ)
                     
                     
                        χρήση τετραχλωράνθρακα στην παραγωγή χλωριωμένου καουτσούκ·
                     
                  
                        δ)
                     
                     
                        χρήση τετραχλωράνθρακα στην παραγωγή ισοβουτυλακετοφαινόνης (ibruprofen-αναλγητικό)·
                     
                  
                        ε)
                     
                     
                        χρήση τετραχλωράνθρακα στην παραγωγή πολυ-φαινυλενο-τερεφθαλαμιδίου·
                     
                  
                        στ)
                     
                     
                        χρήση τετραχλωράνθρακα στην παραγωγή ραδιοσημασμένης κυανοκοβαλαμίνης·
                     
                  
                        ζ)
                     
                     
                        χρήση CFC-11 στην παραγωγή λεπτών συνθετικών φύλλων από ίνες πολυολεφινών·
                     
                  
                        η)
                     
                     
                        χρήση CFC-12 στη φωτοχημική σύνθεση υπερφθοροπολυαιθερο-πολυϋπεροξειδικών προδρόμων ουσιών των Ζ-υπερφθοροπολυαιθέρων και διλειτουργικών παραγώγων·
                     
                  
                        ι)
                     
                     
                        χρήση CFC-113 στην αναγωγή υπερφθοροπολυαιθεροπολυϋπεροξειδικών ενδιαμέσων προϊόντων για την παραγωγή υπερφθοροπολυαιθερικών διεστέρων·
                     
                  
                        ια)
                     
                     
                        χρήση CFC-113 στην παραγωγή υπερφθοροπολυαιθερικών διολών υψηλής λειτουργικότητας·
                     
                  
                        ιβ)
                     
                     
                        χρήση τετραχλωράνθρακα στην παραγωγή κυκλοδίμης·
                     
                  
                        λ)
                     
                     
                        χρήση HCFC στις διεργασίες που ορίζονται στα στοιχεία α) έως ι) όταν χρησιμοποιούνται για την υποκατάσταση CFC ή τετραχλωράνθρακα.»